René Christensen (DF), 2008-05-23:
Forslag om ligebehandling af private og offentlige sygehuse: Da jeg læste de første bemærkninger til beslutningsforslaget, jamen så virkede det jo faktisk positivt på mig.
De seneste 5 år er behandling på private sygehuse vokset betragteligt, står der.
Ja, det er der sikkert mange patienter der er rigtig glade for.
Det er jo tidligere blevet besluttet, at der skulle gøres op med de lange ventelister, der var for år tilbage, og her har ét af redskaberne jo netop været privathospitaler og frit sygehusvalg.
Skulle det være negativt?
Ja, det er stigende, men specielt nu, da alle i en virksomhed skal have tilbudt en sundhedsforsikring og ikke kun ledelsen og særligt udvalgte medarbejdere.
Det har netop medvirket til, at der ikke er blevet et A- og et B-hold.
Man kan have mange holdninger til det private sygehus.
Forslagsstillerne lægger da heller ikke skjul på, at SF ikke er begejstret for private sygehuse og private sygeforsikringer; de mener netop, at det skulle give et A- og et B-hold.
Vi mener derimod, at netop det private har været med til at øge kapaciteten, til stor glæde for de patienter, som har haft behov for behandling.
I Dansk Folkeparti ønsker vi et godt offentligt sygehusvæsen.
Vi glæder os over den opprioritering, som løbende sker i forhold til teknologi, så man får den kapacitet, som man har brug for.
Vi skal også huske, at udviklingen går meget stærkt med hensyn til nye behandlingsmetoder.
Det er selvfølgelig meget positivt, at lægevidenskaben finder nøglen til lidelserne, som patienterne har.
Derfor skal sundhedsvæsenet hele tiden være parat til at foretage nye tiltag, og derfor er det på nuværende tidspunkt godt og positivt, at der både er et offentligt og et privat tilbud.
Med hensyn til genoptræning ønsker SF, at der kommer lige forpligtelser for offentlige og private sygehuse.
Her efter kommunalreformen fik kommunerne overdraget ansvaret for den ambulante genoptræning, mens den specialiserede del ligger i regionerne.
Men der følger altså et lige beløb med ude i kommunerne, uanset om borgeren kommer fra et privat eller et offentligt sygehus, så det er ikke noget problem.
Tanken i forbindelse med uddannelse af læger og sygeplejersker er positiv, og jeg kan godt forstå, at forslagsstilleren har taget det med.
Men Dansk Folkeparti ønsker ikke på nuværende tidspunkt at lovgive på dette område, da det er vores opfattelse, at det kan være meget svært for nogle private at tilbyde et uddannelsesforløb med den fornødne kvalitet.
Problemet er, at mange private har specialiseret sig i få områder og derfor ikke kan leve op til de krav, der skal være til stede.
Der er nedsat en arbejdsgruppe under Sundhedsstyrelsen, og vi ser selvfølgelig positivt frem til, at der foreligger noget derfra.
Med hensyn til takstsystemet må jeg sige, at det ikke er vores opfattelse, at der skulle ligge en særlig favorisering af de private.
Men nu vil vi bruge den her anledning til at se på området.
Det er et system, som har kørt i en årrække, og derfor kunne det være tidspunktet for at evaluere takstsystemet på den enkelte behandling.
Dansk Folkeparti mener, at der er skabt en sund balance mellem det private og det offentlige.
Det har været med til, at der er kommet fokus på udnyttelse af kapacitet, til glæde for patienterne, og det er faktisk det, vi glæder os allermest over.
Vi ser frem til udvalgsarbejdet, men vi kan ikke støtte forslaget.